[pic] | ЕВРОПЕЙСКА КОМИСИЯ |

Брюксел, 23.3.2011

COM(2011) 146 окончателен

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Реформа на правилата на ЕС за държавните помощи относно услугите от общ икономически интерес

1. Въведение

Целта на това съобщение е да се стартират политическите дебати със заинтересованите страни и другите институции относно предстоящото преразглеждане на пакета на ЕС за държавните помощи относно услугите от общ икономически интерес (УОИИ) (наричан също пакет от мерки „след делото Altmark“).

Пакетът включва серия от мерки, приети през 2005 г., и по-специално решението за УОИИ[1] и рамката за УОИИ[2], в които Комисията изясни прилагането на членовете от Договора, отнасящи се до държавните помощи, а именно членове 106 и 107 от ДФЕС, спрямо компенсацията за УОИИ.

Действието на рамката за УОИИ изтича през ноември 2011 г., а и в рамката, и в решението се предвижда да се оценят правилата въз основа на широка консултация. Комисията започна този процес на преразглеждане още през 2008 г. Паралелно с това съобщение службите на Комисията публикуват доклад, в който се описва практиката на Комисията при сегашните правила и основните въпроси, възникнали при консултацията.

Преразглеждането на пакета трябва да бъде видяно в контекста на по-широките цели на политиката на Комисията в областта на обществените услуги. В съобщението си „За Акт за единния пазар“[3] Комисията се ангажира (предложение № 25) до 2011 г. да приеме съобщение и серия от мерки за услугите от общ интерес, като подчерта, че ЕС и неговите държави-членки трябва да гарантират, че обществените услуги се осъществяват по-лесно на съответното ниво, придържат се към ясни правила за финансиране, са с най-високо качество и на практика са достъпни за всички.

2. Обществените услуги в „архитектурата“ на ЕС

Обществените услуги (които по принцип се определят в Договорите като УОИИ) заемат основна роля в общите ценности на Съюза[4]. Те насърчават социалното и териториалното сближаване, подпомагат благосъстоянието на хората в ЕС и оказват значителен принос за икономическото развитие на Европа. Те варират от големи търговски услуги (мрежови индустрии, като пощенските услуги, снабдяването с електроенергия, електронните съобщителни услуги или услугите, свързани с обществения транспорт) до широк кръг от здравни и социални услуги[5] (например грижи за възрастните хора и хората с увреждания).

В Договора от Лисабон се признава съществената роля на обществените услуги и същевременно разнообразието им в европейския обществен модел. Този двоен подход е отразен в новия Протокол 26 към Договорите, според който споделените ценности на Съюза включват по-специално

високо ниво по отношение на качество, безопасност и достъпност, равно третиране и насърчаване на универсалния достъп и на правата на ползвателите;

както и

голямата дискреционна власт на националните, регионалните и местните органи за предоставяне, възлагане и организиране [на УОИИ].

В член 14 от ДФЕС на Съюза и на държавите-членки в съответните им правомощия и компетентности се възлага

[да]следят тези услуги да се осъществяват съобразно принципи и при условия, по-специално икономически и финансови, които да им позволяват да изпълняват своите задачи,

и се предоставя ново правно основание, за да могат Европейският парламент и Съветът да приемат въз основа на предложение на Комисията регламенти за установяване на посочените принципи и условия.

В този контекст трябва да се отбележи, че разпоредбите на член 14 от ДФЕС не нарушават прилагането на правилата за конкуренцията спрямо УОИИ[6]. По-специално, съгласно членове 106 и 107 от ДФЕС компенсацията, предоставена от публичните органи за изпълнението на УОИИ, подлежи на щателен преглед за наличие на държавна помощ, освен ако не са изпълнени четирите кумулативни условия, постановени от Съда на ЕС в решението му по делото Altmark[7]. Целта на това съобщение е да разгледа само реформата на правилата за държавните помощи във връзка с УОИИ, приети от Комисията съгласно членове 106 и 107.

Правилата на ЕС за конкуренцията не се прилагат за всички услуги от общ интерес (УОИ), а само за тези, които са от „икономическо“ естество, т.е. УОИИ. Също така социалните услуги от общ интерес (СУОИ), които могат да бъдат както с икономически, така и с неикономически характер, влизат в приложното поле на законодателството на ЕС само ако са действително икономически[8]. Освен това в съответствие с член 2 от Протокол 26,

[р]азпоредбите на Договорите по никакъв начин не засягат компетентността на държавите-членки да предоставят, възлагат и организират нестопански услуги от общ интерес.

Дейности, които не се смятат за икономически за целите на правилата за конкуренцията, са например безопасността на въздухоплаването[9] или наблюдението за борба със замърсяването[10], защото тези дейности са свързани с упражняването на правомощията на държавата и с изпълнението на отговорностите на държавата към населението[11]. По същия начин управлението на задължителните схеми за социална сигурност, чиято изключителна цел е социална, не се смята за икономическа дейност за целите на правилата на конкуренцията[12].

[pic]

Доставчиците на УОИИ като цяло също се подчиняват на правилата за конкуренция, и по-специално на правилата за държавните помощи, доколкото тези правила не нарушават изпълнението на техните задачи. Наистина в член 106, параграф 2 от ДФЕС се предвижда, че

[п]редприятията, които са натоварени с функцията да оказват услуги от общ икономически интерес или които имат характер на фискален монопол, се подчиняват на разпоредбите, съдържащи се в Договорите, и в частност на правилата на конкуренцията, доколкото прилагането на тези правила не препятства юридически или фактически изпълнението на специфичните задачи, които са им възложени.

3. Финансиране на обществените услуги и контрол на държавните помощи

Важен аспект при предоставянето на обществени услуги е компенсацията, която публичните органи трябва да предоставят на доставчиците за изпълнението на тези задачи. Значението на този аспект бе подчертано от икономическата и финансовата криза. Кризата не само засегна много хора в ЕС и ги направи по-зависими от наличието на висококачествени обществени услуги. Поради усилията за икономии, които се полагат в момента в много държави-членки на ЕС, кризата доведе също до по-силен акцент върху икономическата ефективност на публичните разходи и до необходимостта от увеличаване на производителността във всички сфери.

Според член 106 от ДФЕС на Комисията се пада задачата да контролира съвместимостта на тази компенсация с правилата на конкуренцията.

Обаче не цялото държавно финансиране на обществените услуги от икономическо естество трябва да се смята за държавна помощ. Според решението на Съда по делото Altmark [13] не е налице държавна помощ, когато 1) задълженията за обществена услуга са ясно дефинирани; 2) параметрите за изчисляване на компенсацията са установени по обективен и прозрачен начин; 3) компенсацията за обществена услуга обхваща само разходите и включва разумна печалба, както и 4) предприятието е избрано чрез процедура за обществена поръчка, позволяваща избора на оферент, способен да предостави тези услуги при най-ниски разходи за обществото, или компенсацията се определя въз основа на анализ на разходите на средно „добре управлявано“ предприятие в съответния сектор. Ако едно от тези кумулативни условия не е спазено, държавната намеса може да се счита за държавна помощ и по принцип за нея трябва да се отправи уведомление до Европейската комисия, която трябва да я оцени.

Както бе посочено, правното основание за контрола за наличие на държавна помощ, прилаган за компенсацията за УОИИ, се съдържа в членове 106 и 107 от Договора[14]. Чрез пакета, и по-специално решението за УОИИ и рамката за УОИИ, бе изяснено прилагането спрямо УОИИ на правилата за държавните помощи. В решението за УОИИ се определят условията, при които компенсация за задължението за предоставяне на обществена услуга от предприятия се смята за съвместима с правилата за държавните помощи и е освободена от задължението за уведомяване на Комисията, а в рамката за УОИИ се определят условията, при които необхваната от решението компенсация може да бъде одобрена от Комисията.

От влизането си в сила през 2005 г. решението за УОИИ и рамката за УОИИ бяха най-значителната база за оценка от страна на Комисията на голям брой случаи на държавна помощ, свързани с УОИИ. Освен решението за УОИИ и рамката за УОИИ бяха въведени редица специфични за сектора правила за държавните помощи[15].

Преразглеждането на пакета е част от работната програма на Комисията за 2011 г.[16] Преразглеждането бе също така споменато в писмото на председателя Барозу, придружаващо речта му за състоянието на Съюза, изнесена пред Европейския парламент[17].

4. Преразглеждането на правилата за държавните помощи за УОИИ

Общата цел на реформата на правилата за държавните помощи ще бъде да се поощри приносът, който УОИИ могат да окажат в по-широк план на икономическото възстановяване на ЕС. Всъщност държавите-членки трябва да гарантират някои услуги на населението при достъпни условия (напр. болници, образование, социални услуги, но също и телекомуникации, енергетика и транспорт). Националните, регионалните и местните органи отговарят за предоставянето, възлагането и организирането на УОИИ и разполагат с широки правомощия за тази цел. Същевременно обаче ефективното разпределение на публичните разходи за УОИИ е от основно значение за конкурентоспособността на ЕС и за икономическото сближаване между държави-членки. Ефективните и висококачествени обществени услуги подкрепят и поддържат растежа и създаването на работни места в целия ЕС. В по-конкретен план социалните услуги спомагат за смекчаването на социалното отражение от кризата.

4.1. Резултати от консултацията

В съответствие с изискванията на член 9 от решението за УОИИ и на точка 25 от рамката за УОИИ Комисията проведе широка обществена консултация и получи информация от държавите-членки и други заинтересовани страни относно практическото прилагане на правилата за държавните помощи в тази област:

- През 2008 г. и 2009 г. Комисията поиска от държавите-членки да докладват за прилагането на сегашния пакет. От тези доклади става ясно, че държавите-членки като цяло приветстват пакета и внесената от него правна сигурност. Вместо да настояват за цялостно преработване на пакета, повечето държави-членки считат, че някои от разпоредбите на пакета трябва да бъдат преразгледани, за да се улесни спазването на правилата за държавните помощи на различните нива на държавната администрация.

- През 2010 г. Комисията започна обществена консултация относно прилагането на сегашния пакет. Тази консултация предизвика интереса на широк кръг организации. Комисията получи като цяло над 100 отговора. Естествено, изразените мнения се различаваха в зависимост от естеството и дейността на съответната организация. Общият тон на отговорите обаче като цяло съответства на горепосочените доклади от държавите-членки.

Паралелно с това съобщение службите на Комисията публикуват доклад, в който се описва практиката на Комисията при сегашните правила и основните въпроси, възникнали при консултацията.

Като цяло процесът на консултация потвърди, че съществуващите правни инструменти са били необходим и целесъобразен отговор с оглед на решението Altmark . От влизането си в сила те бяха прилагани за голям брой дела за държавни помощи. Консултацията показа също, че в някои области, напр. сектора на социалните услуги, пакетът не винаги е бил прилаган, както е било предвидено. Това може би се дължи на липсата на осведоменост от страна на съответните органи, както и на сложността на съществуващия пакет.

Много заинтересовани страни смятат, че съществуващите правни инструменти са оказали положителен принос към общата цел за правна сигурност. Консултацията обаче показа също, че има много възможности за внасяне на подобрения. По-конкретно, съществува необходимост от по-ясни, по-опростени, по-съразмерни и по-ефективни инструменти за осигуряване на по-лесно прилагане на правилата, като по този начин се насърчава по-ефективното предоставяне на висококачествени УОИИ, които са от полза на хората, живеещи в ЕС.

4.2. Основни принципи на реформата

За да постигне тези цели, Комисията смята да основе предстоящата реформа на два основни принципа:

- Изясняване : При възможност Комисията преценя възможността да предостави допълнителна яснота по редица основни понятия, свързани с прилагането на правилата за държавните помощи за УОИИ, включително обхвата на тези правила и условията за одобряване от Комисията на помощта за УОИИ[18];

- Разнообразен и съразмерен подход : Комисията проучва също начини за предлагане на по-разнообразен и съразмерен отговор на различните видове УОИИ. Целта ѝ е степента на щателност на прегледа за наличие на държавна помощ да стане зависима от естеството и обхвата на предлаганите услуги. Един от елементите на тази стратегия би бил да се опрости прилагането на правилата за някои видове малки обществени услуги от местен характер с ограничено въздействие върху търговията между държавите-членки и за някои видове социални услуги. В същото време Комисията би могла да обърне повече внимание на съображенията за ефективността и конкуренцията при разглеждането на мащабните търговски услуги с ясно европейско измерение[19].

В резултат на това реформата ще има за цел да осигури ясна, опростена и ефективна правна рамка, чрез която за националните, регионалните и местните органи ще стане по-лесно да изпълняват правилата за държавните помощи, както и да насърчи ефективното предоставяне на УОИИ, чрез които ще се постигне интелигентна, устойчива и приобщаваща икономика.

Реформата ще бъде в пълно съответствие с общата цел на ЕС за контрол на държавните помощи, която е да се гарантира, че държавите-членки прилагат само тази държавна помощ, която допринася за цели от общ интерес, която е добре планирана и съразмерна и не нарушава конкуренцията и търговията между държавите-членки.

4.2.1. Изясняване

Службите на Комисията се опитаха по различни начини да изяснят правилата за държавните помощи за УОИИ. Както бе посочено по-горе, службите на Комисията публикуваха през 2007 г. документ за често задавани въпроси. Освен това през 2008 г. службите на Комисията стартираха интерактивната информационна услуга (ИИУ) за заинтересованите страни, които желаят да зададат въпроси директно онлайн относно правилата за УОИИ и да получат отговор от съответната отговорна служба в Комисията.

Натрупаните чрез ИИУ знания и опит и чрез съдебната практика на Комисията бяха предоставени в края на 2010 г. чрез актуализация на документа за често задаваните въпроси (FAQ) от 2007 г[20]. Това актуализирано ръководство съдържа над 100 въпроса по много различни свързани с УОИИ теми. С него се предоставя допълнителна яснота по редица основни понятия, свързани с прилагането на правилата за държавните помощи за УОИИ, включително обхвата на тези правила, условията за одобряване от Комисията на помощта за УОИИ и връзката между правилата за държавните помощи и правилата за обществените поръчки. Много въпроси се отнасят до сектора на социалните услуги, тъй като публичните органи и доставчиците на услуги в този сектор често са съобщавали за възникнали трудности при прилагането на съответните правила на ЕС. Заинтересованите страни не са имали възможност да коментират ръководството в рамките на консултацията относно реформата на пакета.

Процесът на консултации все пак разкри, че несигурност и недоразумения, по-специално относно основните концепции, заложени в правилата за държавните помощи за УОИИ, са сред причините, поради които правилата понякога се прилагат неправилно. Търсенето на по-голяма яснота излиза извън рамките на разпоредбите на пакета и е свързано също с естеството на дейността и с въпроса дали дадена мярка попада въобще в обхвата на член 107 от ДФЕС. Сред въпросите, по които заинтересованите страни са поискали по-голяма яснота и по които Комисията възнамерява да предостави допълнителни насоки, са inter alia :

- разликата между икономически и неикономически дейности при правилата за държавните помощи и определянето на някои организации като предприятия;

- границите, с които разполагат държавите-членки при правилата за държавните помощи, когато определят дадена икономическа дейност като УОИИ;

- условията, при които компенсацията за някои УОИИ, предоставени на местно ниво, засяга търговията между държавите-членки, като по този начин попада в обхвата на правилата за държавните помощи;

- изискванията, които трябва да следват публичните органи при правилата за държавните помощи, когато възлагат на предприятие да изпълнява УОИИ;

- условията, при които компенсацията за УОИИ не включва държавна помощ, защото доставчикът е избран чрез търг „на най-ниската цена за обществото“ или защото начислената цена съответства на ефективно и „добре управлявано“ предприятие;

- как да се увеличи сближаването между прилагането на държавните помощи и правилата за обществените поръчки; както и

- взаимодействието между правилата от пакета и другите специфични за всеки сектор правила за УОИИ.

Някои от споменатите въпроси произтичат пряко от първичното право на ЕС, както е тълкувано от Съда на Европейския съюз (вж. например разграничението между икономическите и неикономическите дейности). Ролята на Комисията в това отношение е ограничена до изясняване на това как разбира и прилага разпоредбите на Договорите. В рамките на тези ограничения Комисията ще оцени нуждата от предоставяне на допълнителни разяснения по основните концепции, свързани с правилата за държавните помощи за УОИИ, за да се улесни правилното прилагане на тези правила.

Освен това Комисията ще обсъди с държавите-членки начините за предоставяне на място на допълнителни практически разяснения за местните участници и заинтересовани страни.

4.2.2. Разнообразен и съразмерен подход

Сегашният пакет от мерки се прилага по повече или по-малко еднакъв начин за много широк кръг от икономически сектори и участници. В контекста на предстоящата реформа Комисията възнамерява да направи по-ясно разграничение между различните видове услуги в зависимост от степента, до която държавните помощи в тези икономически сектори представляват сериозен риск от нарушаване на конкуренцията на вътрешния пазар.

4.2.2.1. Опростяване

Много обществени услуги, организирани от местните общности, са с относително малък мащаб и по този начин имат слабо отражение върху търговията между държавите-членки. Също така някои видове социални услуги притежават редица особености по отношение на финансовата си структура и целите си. Един начин за приемане на по-разнообразен подход би бил да се опрости прилагането на правилата за държавните помощи за тези видове услуги. Комисията по принцип ще се стреми да гарантира, че административната тежест за съответните публични органи е съразмерна на въздействието от мярката върху конкуренцията на вътрешния пазар. В този контекст Комисията ще прецени при какви условия и обстоятелства някои видове помощи могат да бъдат разглеждани като de minimis [21], за кои видове услуги и при какви условия не се изискват отделни уведомления за държавна помощ и дали трябва да се променят праговете, които определят прилагането на настоящото решение за УОИИ.

4.2.2.2. Ефективност на мащабните търговски услуги, при които е наложено задължение за обществена услуга

Комисията е решена да улесни прилагането на пакета, когато това е оправдано, но като основна цел на реформата на пакета тя ще се стреми да осигури и висококачествени обществени услуги и ефективно разпределение на държавните ресурси, като по този начин ще избегне нарушаването на конкуренцията на вътрешния пазар по възможно най-ефективния начин.

Комисията смята, че рискът от нарушаване на конкуренцията на вътрешния пазар е особено голям в секторите, характеризиращи се с мащабна търговска дейност с ясно европейско измерение, в които на операторите може да бъде възложено задължение за обществена услуга. В някои от въпросните сектори, като транспорта, телекомуникациите, енергоснабдяването и пощите, на този риск до известна степен се отговаря със специфични за сектора правила[22]. Тези секторни правила се прилагат или вместо общото решение за УОИИ и рамка за УОИИ (напр. транспорта) или във връзка с тях (напр. пощите).

Според сегашния пакет компенсацията, отпусната за предоставянето на УОИИ, може да покрие разходите, направени от доставчика, и разумен марж на печалба[23]. При сегашния пакет обаче не се взема предвид дали понесените от доставчика на УОИИ разходи са сравними с тези на добре управлявано предприятие. Някои от разходите, компенсирани от държавите-членки на доставчиците, могат да бъдат генерирани от ниски нива на ефективност. Тази ситуация съдържа тенденция за нарушаване на функционирането на пазарите и в крайна сметка може да навреди на качеството на услугите и на ефективното предоставяне. Освен това тя не съответства на общите цели на публичната политика за ефективност на публичните разходи и за правилно разпределение на ресурсите.

В рамките на сегашния преглед Комисията разглежда въпроса по какъв начин да се вземат предвид в по-голяма степен въпросите на ефективността и качеството, когато се вземат решения за одобряване на мерки за помощ, свързани с УОИИ. Това може да включва и мерки, насочени към постигане на необходимата прозрачност по отношение на публичните разходи за УОИИ или към набелязването и дефинирането на задълженията за УОИИ (като се спазват широките правомощия на държавите-членки в това отношение), както и мерки, целящи да се вземе предвид ефективността през цялото време на действие на задължението за предоставяне на УОИИ.

5. Следващи стъпки

До юли 2011 г. се предвижда консултация между Европейския парламент, Съвета, Европейския икономически и социален комитет, Комитета на регионите и държавите-членки, както и заинтересованите страни, относно проектите на ново решение за УОИИ и нова рамка за УОИИ.

ПРИЛОЖЕНИЕ — Правни инструменти, приложими за УОИИ, по сектори

Рамка от 2005 г. | Решение от 2005 г. | Съобщения за секторните държавни помощи, съдържащи разпоредби за УОИИ | Съответно секторно законодателство, съдържащо разпоредби за УОИИ |

Сухопътен транспорт | Не се прилага, защото попада в приложното поле на член 93 от ДФЕС | Не се прилага, защото попада в приложното поле на член 93 от ДФЕС | Насоки за железопътните предприятия[24] | Регламент относно обществените услуги за пътнически превоз с железопътен и автомобилен транспорт[25] |

Въздушен транспорт | Не се прилага | Прилага се[26] | Насоки за въздушния транспорт[27] Държавни помощи във въздухоплавателния сектор[28] | Регламент за извършване на въздухоплавателни услуги[29] Директива за наземните услуги[30] |

Морски транспорт | Не се прилага | Прилага се[31] | Съобщение за дружествата за управление на кораби[32] Съобщение за морските магистрали[33] Съобщение за морския транспорт[34] | Регламент за каботажа[35] |

Излъчване | Не се прилага, но принципите на секторното съобщение[36] са подобни. | Прилага се, доколкото условията, предвидени в член 2, параграф 1, буква а) от решението, са спазени[37] | Съобщение за обществената услуга радио- и телевизионно разпространение[38] |

Телекомуникации вкл. широколентов достъп | Прилага се заедно с насоките | Прилага се | Насоки за бързото разгръщане на широколентови мрежи[39] | Рамкова директива[40] Директива за универсалната услуга[41] |

Пощенски услуги | Прилага се[42] | Прилага се, но по принцип не се отнася до този вид услуги поради праговете | Трета директива за пощенските услуги (от 2011 г. нататък)[43] |

Енергия | Прилага се | Прилага се | Трети енергиен пакет, включващ: Директива за пазара на електроенергия[44] Директива за пазара на природен газ[45] |

Здравеопазване | Прилага се | Прилага се за болниците независимо от праговете[46] |

Социално жилищно настаняване | Прилага се | Прилага се независимо от праговете[47] |

Социални грижи | Прилага се | Прилага се |

.

[1] Решение на Комисията (ЕО) № 842/2005 от 28 ноември 2005 г. относно прилагането на член 86, параграф 2 от Договора за ЕО за държавната помощ във вид на компенсация за обществена услуга, предоставена на определени предприятия, натоварени с извършването на услуги от общ икономически интерес, ОВ L 312, 29.11.2005 г., стр. 67.

[2] Рамка на Общността за държавна помощ под формата на компенсации за обществени услуги, OВ C 297, 29.11.2005 г., стр. 4.

[3] Съобщение на Комисията до Европейския парламент, до Съвета, до Икономическия и социален комитет и до Комитета на регионите, За Акт за единния пазар — За изграждане на високо конкурентна социална пазарна икономика 50 предложения с оглед подобряване на условията на работа, предприемачество и търговия за всички нас , COM(2010) 608 окончателен/2 от 11 ноември 2010 г.

[4] член 1 от Протокол 26 към Договорите.

[5] Описание на социалните услуги от общ интерес може да се намери в Съобщение на Комисията Изпълнение на Лисабонската програма на Общността : социални услуги от общ интерес в Европейския съюз (COM(2006)177 окончателен от 26 април 2006 г.).

[6] В член 14 от ДФЕС се указва „[б]ез да се засяга[т] членове 93, 106 и 107…“. Следователно в него се потвърждава прилагането на тези разпоредби в контекста на УОИИ, както и на мерките, приети въз основа на тях.

[7] Вж. раздел 2. по-долу.

[8] В Съобщение от Комисията до Европейския Парламент, Съвета, Европейския Икономически и Социален Комитет и Комитета на Регионите — Придружаващо съобщението на Комисията „Единен пазар в Европа през 21 век“ Услуги от общ интерес, включващи социални услуги от общ интерес: нов европейски ангажимент (COM(2007) 725 окончателен), Комисията заяви: „ Неикономически услуги : тези услуги, които традиционно са изключително държавни, като например полиция, правосъдие и законно установени структури за социална сигурност не са обект на законодателството на ЕС, нито са включени в разпоредбите за вътрешен пазар и конкуренция от Договора. Някои аспекти от организацията на тези услуги могат да са обект на други разпоредби от Договора, като принципът за недискриминация“.

[9] Дело C-364/92 SAT Fluggesellschaft [1994 г.] ECR I-43.

[10] Дело C-343/95 Diego Calì & Figli [1997 г.] ECR I-1547.

[11] Таблицата по-долу просто илюстрира различните концепции и няма за цел да представлява съответния размер на икономическия и неикономическия сектор.

[12] Дело C-159/91 Poucet et Pistre [1993 г.] ECR I-637; Дело C-218/00 Cisal и INAIL [2002 г.] ECR I-691, точки 43—48; Съединени дела C-264/01, C-306/01, C-354/01 и C-355/01 AOK Bundesverband [2004 г.] ECR I-2493, точки 51—55. Изисква се схемата да функционира съгласно принципа на солидарност, като предлага социално осигуряване независимо от вноските. Съдът обаче счете, че други разпоредби на Договора (напр. правилата на вътрешния пазар) могат също да бъдат приложими — вж. дело C-350/07 Kattner [2009 г.] ECR I-1513.

[13] Дело C-280/00, Altmark Trans GmbH и Regierungspräsidium Magdeburg срещу Nahverkehrsgesellschaft Altmark GmbH [2003 г.] ECR I-7747.

[14] Член 14 от ДФЕС се прилага, без да се засягат тези разпоредби.

[15] Вж. приложението към това съобщение.

[16] Приложение 1 от Съобщение на Комисията COM (2010) 623, Работна програма на Комисията за 2011 г., 27.10.2010 г., стр. 4.

[17] Съобщение за медиите Memo/10/393, писмо от председателя Барозу до членовете на Европейския парламент, 7.9.2010 г.

[18] Вж. раздел 4.2 по-долу.

[19] Вж. раздел 4.3 по-долу.

[20] SEC(2010) 1545 окончателен от 7 декември 2010 г.

[21] Регламент (ЕО) № 1998/2006 на Комисията от 15 декември 2006 г. за прилагане на членове 87 и 88 от Договора към минималната помощ, ОВ L 379, 28.12.2006 г.

[22] Регламент (ЕО) № 1370/2007 на Европейския парламент и на Съвета от 23 октомври 2007 г. относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета, ОВ L 315, 3.12.2007 г., стр. 1; Регламент (ЕО) № 1008/2008 на Европейския парламент и на Съвета от 24 септември 2008 г. относно общите правила за извършване на въздухоплавателни услуги в Общността, ОВ L 293, 31.10.2008 г., стр. 3; Директива 2008/6/ЕО на Европейския парламент и на Съвета от 20 февруари 2008 година за изменение на Директива 97/67/ЕО за изменение на Директива 97/67/ЕО с оглед пълното изграждане на вътрешния пазар на пощенски услуги в Общността, ОВ L 52, 27.2.2008 г., стр. 3. Директива 2002/22/ЕО на Европейския парламент и на Съвета от 7 март 2002 г. относно универсалната услуга и правата на потребителите във връзка с електронните съобщителни мрежи и услуги.

[23] Вж. член 5 от решението за УОИИ и раздел 2.4 от рамката за УОИИ.

[24] Съобщение на Комисията C(2008) 184, Ръководни насоки на Общността за държавните помощи за железопътните предприятия, ОВ С 184, 22.7.2008 г., стр.13—31.

[25] Регламент (ЕО) № 1370/2007 на Европейския парламент и на Съвета от 23 октомври 2007 г. относно обществените услуги за пътнически превоз с железопътен и автомобилен транспорт, OВ L 315, 3.12.2007 г., стр.1—13. Чрез този регламент компенсация, предоставена в съответствие с редица изисквания, които обикновено включват задължение за провеждане на търг, се позволява и се освобождава от задължението за уведомяване.

[26] Доставчиците на УОИИ в този сектор могат да се възползват от освобождаването, ако спазват или общите прагове (100 млн. EUR оборот, 30 млн. EUR компенсация), или специфичен праг, основан на броя на пътниците.

[27] Вж. Съобщение на Комисията от 9 декември 2005 г. Насоки на Общността за финансирането на летища и за предоставянето на държавни първоначални помощи за авиокомпании, опериращи на регионални летища, OВ C 312, 9.12.2005 г., стр. 1.

[28] Прилагане на членове 92 и 93 от Договора за ЕО и член 61 от Споразумението за ЕИП по отношение на държавните помощи в сектора на авиацията, OВ C 350, 10.12.1994 г., стр.5—20.

[29] Регламент (ЕО) № 1008/2008 на Европейския парламент и на Съвета от 24 септември 2008 г. относно общите правила за извършване на въздухоплавателни услуги в Общността, ОВ L 293, 31.10.2008 г., стр. 3—18.

[30] Директива 96/67/ЕО на Съвета от 15 октомври 1996 г. относно достъп до пазара на наземни услуги в летищата на Общността; ОВ L 272, 25.10.1996 г., стр. 36.

[31] Доставчиците на УОИИ в този сектор могат да се възползват от освобождаването, ако спазват или общите прагове (100 млн. EUR оборот и 30 млн. EUR компенсация), или специфичен праг, основан на броя на пътниците.

[32] Съобщение на Комисията за предоставяне на насоки относно държавната помощ за дружествата за управление на кораби, ОВ C 132, 11.6.2009 г., стр. 6.

[33] Съобщение на Комисията съдържащо насоки относно държавната помощ, предоставяна в допълнение към финансовата помощ от Общността за създаването на морски магистрали, ОВ C 317, 12.12.2008 г., стр. 10.

[34] Съобщение на Комисията С(2004)43, Общностни насоки за държавните помощи за морския транспорт, ОВ С 13, 17.1.2004 г., стр.3.

[35] Регламент (ЕИО) № 3577/92 на Съвета от 7 декември 1992 г. относно прилагането на принципа за свободно предоставяне на услуги в областта на морския превоз в рамките на държавите-членки (морски каботаж), ОВ L 364, 12.12.1992 г., стр. 7—10.

[36] Съобщение на Комисията относно прилагане на правилата за държавните помощи по отношение на обществената услуга радио- и телевизионно разпространение, ОВ C 257, 27.10.2009 г., стр. 1—14. В това съобщение се обяснява как Комисията прилага основните принципи, съдържащи се в Протокол № 29 за системата на публичното радиоразпръскване в държавите-членки, приложен към ДЕС и към ДФЕС.

[37] Както е посочено в параграф 19 от Съобщение на Комисията относно прилагане на правилата за държавните помощи по отношение на обществената услуга радио- и телевизионно разпространение, ОВ C 257, 27.10.2009 г., стр. 4.

[38] Съобщение на Комисията за прилагане на правилата за държавните помощи по отношение на публичната услуга разпространение на радио- и телевизионни програми, ОВ C 257, 27.10.2009 г., стр. 1; Съобщение на Комисията за прилагане на правилата за държавните помощи по отношение на публичната услуга разпространение на радио- и телевизионни програми, ОВ C 320, 15.11.2001 г., стр. 5.

[39] Съобщение на Комисията — Насоки на Общността относно прилагането на правилата за държавна помощ във връзка с бързото разгръщане на широколентови мрежи, ОВ C 235, 30.9.2009 г., стр. 7.

[40] Директива 2002/21/ЕО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги, ОВ L 108, 24.4.2002 г., стр.33—50.

[41] Директива 2002/22/ЕО на Европейския парламент и на Съвета от 7 март 2002 г. относно универсалната услуга и правата на потребителите във връзка с електронните съобщителни мрежи и услуги, ОВ L 108, 24.4.2002 г., стр. 51—77.

[42] Следва да се отбележи, че съгласно точка 4 от рамката за УОИИ трябва да се спазват по-строгите правила, съдържащи се в секторните директиви (които влизат в сила през 2011 г.).

[43] Директива 2008/6/ЕО на Европейския парламент и на Съвета от 20 февруари 2008 година за изменение на Директива 97/67/ЕО за изменение на Директива 97/67/ЕО с оглед пълното изграждане на вътрешния пазар на пощенски услуги в Общността, ОВ L 52, 27.2.2008 г., стр. 3.

[44] Директива 2009/72/ЕО на Европейския парламент и на Съвета от 13 юли 2009 г. относно общите правила за вътрешния пазар на електроенергия и за отмяна на Директива 2003/54/ЕО, ОВ L 211, 14.8.2009 г., стр. 55.

[45] Директива 2009/73/ЕО на Европейския парламент и на Съвета от 13 юли 2009 година относно общите правила за вътрешния пазар на природен газ и за отмяна на Директива 2003/55/ЕО, ОВ L 211, 14.8.2009 г., стр. 94.

[46] Член 2, буква б) от решението за УОИИ.

[47] Член 2, буква б) от решението за УОИИ.